**Garret Ross** (s. 26. toukokuuta 1992 Dearborn Heights, Michigan, Yhdysvallat) on yhdysvaltalainen jääkiekkoilija, joka edustaa Chicago Blackhawksin organisaatiota. Blackhawks varasi hänet viidennellä kierroksella vuoden 2012 varaustilaisuudessa.

Ura
---

Cedar Rapids RoughRiders varasi Rossin toisella kierroksella 17. pelaajana vuoden 2009 USHL:n varaustilaisuudessa. Hän kuitenkin siirtyi OHL:ään Saginaw Spiritin joukkueeseen. Ensimmäisellä kaudellaan hän pelasi 43 ottelua, joissa teki seitsemän maalia ja 11 tehopistettä. Hän pelasi myös kuusi pudotuspeliottelua ilman pisteitä. Kaudella 2010–2011 pisteitä syntyi 15. Seuraavalla kaudella Ross pelasi 60 ottelua, joissa teki 25 maalia ja 54 tehopistettä. 12 pudotuspeliottelussa hän teki kymmenen tehopistettä. Viimeisellä kaudellaan Spiritin riveissä 2012–2013 Ross oli joukkueensa toiseksi paras pistemies Eric Locken jälkeen. Lisäksi hän oli 90 pisteellään koko liigan pistepörssin seitsemännellä sijalla. Rangaistusminuutteja hänelle kertyi 114. Hän toimi viimeisen kautensa ajan varakapteenina.

Chicago Blackhawks varasi Rossin viidennellä kierroksella yhteensä 139. pelaajana NHL:n vuoden 2012 varaustilaisuudessa.

Yhteensä neljän OHL:ssä pelatun kauden aikana Ross pelasi Saginaw Spiritissä 217 ottelua. Hän teki 82 maalia ja 88 syöttöpistettä eli yhteensä 170 tehopistettä. Pudotuspeleissä hänelle kertyi 421 rangaistusminuuttia. Ross pelasi myös 34 pudotuspeliottelua, joissa teki yhdeksän maalia ja kahdeksan syöttöpistettä. Hän sai tilastoihinsa 51 jäähyminuuttia. Viimeisen kautensa päätteeksi Ross valittiin OHL:n toiseen tähdistökentälliseen.

OHL-kauden päätyttyä Ross teki huhtikuussa kolmivuotisen tulokassopimuksen Chicago Blackhawksin kanssa. Hän siirtyi sopimuksen tehtyään loppukaudeksi Blackhawksin AHL-farmiseura Rockford IceHogsiin, jossa ehti pelata vain kaksi ottelua. Ross pelasi ensimmäisen kokonaisen ammattilaiskautensa 2013–2014, jolloin pelasi IceHogsin paidassa 74 ottelua tehden 15 maalia ja yhteensä 34 pistettä.

Kaudella 2014–2015 Ross oli joukkueensa sisäisen pistepörssin sekä maalipörssin toisella sijalla tehtyään 21 maalia ja 43 tehopistettä 69 pelaamassaan ottelussa. Lisäksi rangaistusminuutteja kertyi 100. Ross pelasi myös kahdeksan pudotuspeliottelua. Niissä hän teki kaksi maalia ja yhden syöttöpisteen.

Kauden 2015–2016 Ross aloitti kahden edelliskauden tavoin AHL:n puolella.

Maaliskuussa 2016 Rossia syytettiin seksuaalisen materiaalin luvatta jakamisesta, kun hän lähetti syytteen nostaneelle pornografisen videon toisesta, hänen joukkuetoverinsa tapailemasta, naisesta. IceHogs hyllytti Rossin tapauksen tapauksen tultua julki. Ross kuitenkin vapautettiin syytteistä videon jakamisen tapahduttua Michiganin osavaltiossa, jossa se on sallittua toisin kuin Illinoisissa. Blackhawks antoi Rossille jälleen peliluvan syytteiden kumouduttua.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2009–2010 | Saginaw Spirit | OHL | 43 | 7 | 4 | 11 | 103 | 6 | 0 | 0 | 0 | 12 |
| 2010–2011 | Saginaw Spirit | OHL | 53 | 6 | 9 | 15 | 111 | 12 | 3 | 1 | 4 | 8 |
| 2011–2012 | Saginaw Spirit | OHL | 60 | 25 | 29 | 54 | 93 | 12 | 6 | 4 | 10 | 23 |
| 2012–2013 | Saginaw Spirit | OHL | 61 | 44 | 46 | 90 | 114 | 4 | 0 | 3 | 3 | 8 |
|  | Rockford IceHogs | AHL | 2 | 0 | 0 | 0 | 5 | – | – | – | – | – |
| 2013–2014 | Rockford IceHogs | AHL | 74 | 15 | 19 | 34 | 78 | – | – | – | – | – |
| 2014–2015 | Rockford IceHogs | AHL | 69 | 21 | 22 | 43 | 100 | 8 | 2 | 1 | 3 | 2 |
| 3 kautta | yhteensä | AHL | 145 | 36 | 41 | 77 | 183 | 8 | 2 | 1 | 3 | 2 |

Lähteet
-------

* Garret Ross The Internet Hockey Databasessa (englanniksi)
* Garret Ross Eurohockey-sivustolla (englanniksi)
* Garret Ross *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Garret Ross EliteProspects. Viitattu 24.3.2016. (englanniksi)
2. ↑  2009 USHL Entry Draft EliteProspects. Viitattu 24.3.2016. (englanniksi)
3. ↑  Saginaw Spirit 2012–2013 EliteProspects. Viitattu 24.3.2016. (englanniksi)
4. ↑  Ontario Hockey League 2012–2013 EliteProspects. Viitattu 24.3.2016. (englanniksi)
5. ↑  2012 NHL Entry Draft EliteProspects. Viitattu 24.3.2016. (englanniksi)
6. ↑  OHL Second All-Star Team EliteProspects. Viitattu 24.3.2016. (englanniksi)
7. ↑  Blackhawks agree to terms with forward Ross  9.4.2013. Chicago Blackhawks. Viitattu 24.3.2016. (englanniksi)
8. ↑  Rockford IceHogs 2014–2015 Goals EliteProspects. Viitattu 24.3.2016. (englanniksi)
9. ↑  Rockford IceHogs 2014–2015 EliteProspects. Viitattu 24.3.2016. (englanniksi)
10. ↑  Blackhawks reduce roster to 25  2.10.2015. Chicago Blackhawks. Viitattu 24.3.2016. (englanniksi)
11. ↑  Blackhawks reduce roster to 30 players  29.9.2014. Chicago Blackhawks. Viitattu 24.3.2016. (englanniksi)
12. ↑  Blackhawks reduce training camp roster to 36 players  23.9.2013. Chicago Blackhawks. Viitattu 24.3.2016. (englanniksi)
13. ↑  NHL-lupauksen seksiskandaalista uutta tietoa – jakoi pornografisen videon  24.3.2016. SuomiKiekko. Viitattu 24.3.2016.
14. ↑  Seksiskandaalissa rypenyt NHL-lupaus pääsi kuin koira veräjästä – "Olen raivoissani"  31.3.2016. SuomiKiekko. Viitattu 31.3.2016.